Na temelju članka 3. Pravilnika o kriterijima za dodjelu stipendija i novčane pomoći Zaklade – pročišćeni tekst od 16. rujna 2025. godine i Odluke o raspisivanju Natječaja za dodjelu stipendija Zaklade  za akademsku godinu 2025./2026. Upravnog odbora Zaklade od 1. rujna 2026.,  Upravni odbor  Zaklade HGK-Županijske komore Koprivnica za stipendiranje učenika i studenata raspisuje
NATJEČAJ
za dodjelu stipendija
Zaklade HGK-Županijske komore Koprivnica za stipendiranje učenika i studenata
za akademsku godinu 2026./2027.

Zaklada HGK-Županijske komore Koprivnica za stipendiranje učenika i studenata raspisuje Natječaj za dodjelu stipendija studentima s područja Koprivničko-križevačke županije za akademsku godinu 2026./2027. temeljem kojeg će se dodijeliti 7 stipendija u iznosu od  300,00 eura mjesečno od listopada 2026. do rujna 2027. godine, a u skladu s ugovorom koji će stipendist sklopiti sa Zakladom.
Pravo na dodjelu stipendije i novčane pomoći imaju redovni studenti koji se školuju na stručnom studiju, preddiplomskom studiju, diplomskom studiju, integriranom preddiplomskom i diplomskom studiju te specijalističkom diplomskom stručnom studiju s neprekidno prijavljenim prebivalištem na području Koprivničko-križevačke županije u trajanju od 2 godine prije dana podnošenja prijave za stipendiju te koji redovno i uredno ispunjavaju svoje obveze, odnosno da su upisani bez ponavljanja godine studija.
Kandidatima za dodjelu stipendija i novčane pomoći koji su ispunili navedene kriterije, vrednuju se sljedeći kriteriji:
· socio-ekonomski status i
· uspjeh u školovanju ili studiju. 
Socio-ekonomski status  kandidata boduje se na sljedeći način:
1.ako kandidatu za dodjelu stipendije prosječni mjesečni prihod po članu zajedničkog kućanstva, ostvaren u tri mjeseca prije mjeseca u kojemu je podnesena prijava za dodjelu stipendije, u odnosu na prosječnu neto plaću isplaćenu po zaposlenom u gospodarstvu Republike Hrvatske prema zadnjim službenim podacima ne prelazi: 

do 19,99 % 						10 bodova 
od 20 – 29,99 % 			  		8 bodova 
od 30 – 39,99 %			  		6 bodova 
od 40 – 50,00 %			  		4 boda 

2. ako učenik ili student nema oba roditelja ili živi u jednoroditeljskoj obitelji (ukoliko samo jedan roditelj uzdržava učenika ili studenta)	  		10 bodova
3. ako je učenik ili student osoba s težim invaliditetom (80% i više tjelesnog oštećenja)
    utvrđenom prema posebnom propisu 				10 bodova 


Prihod po članu kućanstva izračunava se na osnovi podataka o članovima kućanstva (pisana izjava uz zahtjev) i dokumentacije o svim prihodima tog kućanstva.
Pod prihodima u smislu ovog Pravilnika podrazumijevaju se:
· prosječna mjesečna neto-plaća, odnosno naknada s osnova zaposlenja ostvarena u zadnja tri mjeseca u tekućoj kalendarskoj godini prije podnošenja zahtjeva za dodjelu stipendije
· mirovina (sa zaštitnim i drugim dodacima na mirovinu) ili novčana naknada mirovine u prosječnom mjesečnom iznosu ostvarena u  zadnja tri mjeseca u tekućoj kalendarskoj godini prije podnošenja zahtjeva za dodjelu stipendije
· dohodak od samostalne djelatnosti (dohodak od obrta i s obrtom izjednačene djelatnosti, dohodak od slobodnih zanimanja i dohodak od poljoprivrede i šumarstva), dohodak od imovine i imovinskih prava, dohodak od kapitala, dohodak od osiguranja i drugi dohodak utvrđen za poreznu osnovicu poreza na dohodak za prethodnu godinu prije podnošenja zahtjeva za dodjelu stipendije
· naknada plaće za vrijeme bolovanja te rodiljna i roditeljska novčana potpora ostvarena u zadnja tri mjeseca u tekućoj kalendarskoj godini prije podnošenja zahtjeva za dodjelu stipendije
· alimentacija ostvarena u zadnja tri mjeseca u tekućoj kalendarskoj godini prije podnošenja zahtjeva za dodjelu stipendije.

Broj bodova na temelju uspjeha u školovanju  vrednuje se temeljem prosjeka ocjena svih položenih ispita do početka akademske godine u kojoj se dodjeljuje stipendija. Prosjek ocjena predstavlja broj koji se dobije kada se zbroj ocjena položenih ispita do početka akademske godine  u kojoj se dodjeljuje stipendija podijeli s brojem svih predmeta koje je student položio u dosadašnjem tijeku studija.

Studenti koji su prethodnu  akademsku godinu, bili korisnici  stipendije Zaklade HGK-Županijske komore Koprivnica za stipendiranje učenika i studenata, na  natječaju za dodjelu stipendije ostvaruju 5 bodova ukoliko ispunjavaju sve tražene uvjete.

Utvrđeni bodovi prema navedenim kriterijima se zbrajaju te se na temelju ukupnog broja bodova utvrđuje Lista kandidata.
Podnositelj prijave dostavlja sljedeću dokaznu dokumentaciju:

· popunjeni propisan obrazac prijave za stipendiju s izjavom o članovima zajedničkog kućanstva
· životopis
· dokaz o hrvatskom državljanstvu (kopija domovnice ili osobne iskaznice)
· dokaz o prebivalištu (uvjerenje o prebivalištu ili elektronički zapis o prebivalištu ne stariji od dana objave natječaja)
· potvrdu visokoškolske ustanove o redovnom upisu u akademsku godinu 2026./2027.
· prijepis ocjena svih položenih ispita u dosadašnjem tijeku studija,
· potvrdu nadležne Porezne uprave o visini dohotka i primitaka za sve članove kućanstva za prethodna tri mjeseca prije podnošenja prijave za dodjelu stipendije
· ako je bez jednog ili oba roditelja, izvadak iz matice rođenih za studenta i izvadak iz matice umrlih za roditelja
· potvrda nadležnog tijela da je student osoba s težim invaliditetom prema posebnom propisu.

Prijava za dodjelu stipendije dostavlja se poštom ili osobno na adresu:

ZAKLADA HGK-ŽUPANIJSKE KOMORE KOPRIVNICA ZA STIPENDIRANJE UČENIKA I STUDENATA
Frankopanska ulica 3, 48000 Koprivnica
(s naznakom: „za stipendiju“)

na obrascu koji se može dobiti na adresi Zaklade odnosno preuzeti s Internet stranice https://www.hgk.hr/zupanijska-komora-koprivnica.

Prijava za dodjelu stipendije sa svom dokaznom dokumentacijom može se dostaviti i elektroničkim putem na e-mail adresu: zaklada.koprivnica@hgk.hr pri čemu se svi prilozi dostavljaju unutar istog e-maila. 

Prijave za dodjelu stipendije dostavljaju se najkasnije do 16. listopada 2026. godine u 23:59 sati.

Nepotpune i nepravovremene prijave neće se uzeti u razmatranje.

Sve dodatne informacije vezane za prijavu na Natječaj mogu se dobiti putem e-maila: zaklada.koprivnica@hgk.hr ili zaklada.hgk.koprivnica@gmail.com.

























